- DrømmeDyrsku! – NRK Vestfold og Telemark – Lokale nyheter, TV og radio
I løpet av fredag, lørdag og søndag var 71.000 betalende innom Dyrsku-plassen i Seljord.
Publisert 12.09.2005, kl. 09.31 Oppdatert 12.09.2005, kl. 09.35
Det gjør at daglig leder i Dyrsku`n Arrangement Solveig Hellevig, vil beskrive årets Dyrsku med ett ord.
- DrømmeDyrsku. Det begrunner jeg med været og hele stemningen på plassen. Og ikke minst alle de blide menneskene jeg har truffet i løpet av helgen, stråler Hellevig.
Hun sier at blant de 71.000 betalende er det ikke regnet med barn fra 0-6 år, så antall mennesker innenfor portene er adskillig flere.
Det har vært en drømmehelg for Dyrsku`n i Seljord i helegen (Foto:NRK)
- Dette er den tredje største Dyrsku på alle de 139 årene den har vært arrangert.
- Ja jeg er veldig fornøyd. Det jeg ser er at vi har kapasitet til å ta immot mange flere besøkende på fredag og søndag. Det er noe å tenke på til neste år, sier Hellevig.
Hun trekker blant annet frem et fantastisk vær, som har gjort sitt til at folk har besøkt arrangementet.
- Fredag og lørdag var det et makaløst godt vær. Søndag duskregnet det litt, men folk satt likevel ute og spiste, og temperaturene var jo gode, sier den daglige lederen.
Folk har stort sett oppført seg pent på innsiden av portene, men lensmann Torodd Aase kan fortelle om mye bråk på utsiden. 35 personer er bøtelagt, 20 personer har sittet i fyllearresten, og 20 av de som ble bøtelagt er under 18 år.
- Dette er bare å beklage, men samtidig har vi hatt et gigantisk arrangement. Det var 40.000 mennesker som var på Dyrsku-fester utenfor portene her lørdag kveld. Promillevis i forhold til det er det ikke mye, sier Hellevig.